Pia Olsen Dyhr (SF), 2010-01-22:
SF kan ikke støtte regeringens forslag til afskaffelse af lukkeloven, og vi stiller os mildest talt undrende over for regeringens behov for at presse begge faser igennem med et hug.
Første fase træder i kraft til sommer, og derefter burde der finde en evaluering sted, før resten af lukkeloven afskaffes.
Det er lidt underligt, at regeringen vælger at opdele lovforslaget i to, når det reelt ikke har nogen konsekvenser.
Her bør der finde en evaluering sted, før man liberaliserer yderligere, men nej, det ønsker hverken regeringen eller Dansk Folkeparti.
Regeringen og dens støtteparti har i hele dette forløb nærmest opført sig som tre små aber, hvor en ikke vil høre, en ikke vil se og en ikke vil tale med nogen som helst – tør jeg godt tilføje.
Ikke desto mindre er det en fortsat kilde til forundring, at regeringen til stadighed vælger at gennemføre sin politik med det snævrest mulige flertal, især når det gælder et område, som har så stor betydning for ganske mange familier, herunder dem, der er ansat i et af butikserhvervene eller måske ejer en lille butik.
Hele processen omkring denne liberalisering er billedligt talt
foregået i et lukket røgfyldt lokale, hvor stort set ingen ud over Dansk Folkepartis forhandlere har været taget med på råd.
Hverken de butiksansatte, mennesker, der er bosiddende i yderdistrikterne, de ældre med langt til nærmest butik, specialbutikkerne, kommunerne, der har skullet holde længere åbent i daginstitutionerne, eller for den sags skyld den politiske opposition har fået et ben til jorden i regeringens tromlepolitik.
Og på den baggrund vil vi ikke som regeringen og Dansk Folkeparti med hovedet under armen iværksætte fase 2 af lovforslaget, der betyder, at lukkeloven på nær nogle enkelte helligdage fra og med 1. oktober 2012 liberaliseres helt.
I SF finder vi det faktisk barokt at iværksætte den totale liberalisering, når ingen kender konsekvenser af den delvise liberalisering.
Jeg vil gerne pege på 4 konsekvenser, hvis karakter og rækkevidde kræver omhyggelig bevågenhed.
1: Regeringen ser stort på, at risikoen for omfattende butiksdød blandt mindre butikker og special- og detailhandelsbutikker.
Enhver ansvarlig regering ville være bekymret for det her fremtidsperspektiv, men nej, ikke den her regering.
Og det er på trods af, at specialbutikkerne i regeringens egen rapport, »Butikkernes anvendelse af lukkeloven«, udtrykker frygt for omsætningstilbagegang i forbindelse med en yderligere liberalisering af lukkeloven.
2: Regeringen ignorerer risikoen for spøgelsesbyer i Udkantsdanmark.
Hr. Orla Hav ville nok sige til mig, at det hedder yderområderne i Danmark.
Med kommunalreformen sparkede regeringen og Dansk Folkeparti jo gang i en centralisering i Danmark, og selv om reformen på f.eks. sygehusområdet kan medføre et generelt kvalitetsløft, har den generelle konsekvens jo også været en udsultning af landdistrikterne i form af lukning af skoler, biblioteker og andre kulturinstitutioner.
Det er en udvikling, der går stik imod regeringens egne målsætninger for 2001, hvor man talte om udflytning af statslige institutioner til resten af Danmark.
3: Regeringen ser stort på risikoen for øgede kommunale udgifter til f.eks. børnepasning.
For ganske kort tid siden var alle kommuner igennem endnu en blodig budgetomlægning, hvor menuen for mange lokalpolitikere stod på at indskrænke driftsbudgetter.
Med en fuldstændig liberalisering af lukkeloven smider regeringen og Dansk Folkeparti endnu en byrde i skødet på kommunerne, eftersom øget søndagsåbent vil lægge et pres fra forældrene på at få åbnet daginstitutioner også om søndagen.
4: Regeringen tromler hen over forbrugernes holdning til lukkeloven.
Ifølge Erhvervs- og Økonomiministeriets egen undersøgelse er forbrugernes holdning til lukkeloven, at de danske forbrugere er godt tilfredse med de eksisterende muligheder for at handle.
Hvorfor vælger man så at lave om på en lov, når de fleste faktisk er tilfredse?
Vi er selvfølgelig bitterlig klar over, at regeringen vanen tro solo vil køre sin lovgivning igennem med Dansk Folkeparti, men ikke desto mindre vil vi appellere til regeringen og deres støtteparti, Dansk Folkeparti, om, inden lovforslaget vedtages, at få drøftet igennem, om ikke det ville være hensigtsmæssigt sideløbende med en delvis liberalisering at nedsætte en politisk følgegruppe eller en evalueringsinstitution, der kan kigge nærmere på konsekvenserne af de nye liberaliseringstiltag.
Det vil klæde regeringen og Dansk Folkeparti at tro så meget på deres egen lovgivning, at man tør udsætte den for analyse og debat.